Motorsporten.dk - Formel 3 Euro - Johan Jokinens fantastiske come-back
Johan Jokinens fantastiske come-back
11 måneder uden at sidde i en formelbil. Ingen tests. Trofast træning og troen på fremtiden og på sig selv. Og så kom chancen, to dage før sæsonstarten.
Tilbud om at køre i åbningsløbet i European F3 Open for vinderteamet i serien i 2010, Cedars Auto Sports Team i Valencia den 15.-17. april.
Hurtigste mand i første træning, mistede pole i det sidste minut men tog en suveræn sejr på over 8 sekunder og den hurtigste omgang. Alt i alt et strålende comeback.
Siden Johan Jokinen blev skadet sidste sommer har tilværelsen ikke været nem. Afbrudt sæson i F2 efter at have været blandt de absolut hurtigste kørere hele tiden. Store løfter om en plads i feltet i GP2, og det hele dør i januar 2011, og man sidder tilbage uden et sæde med en dårlig smag i munden, og tænker på om det hele bare var en illusion.
'Jeg er ikke død endnu'
(Foto: Simo Jokinen)
Uden Peugeot Holbæk/Roskilde og muligheden at køre i Peugeot Spider Cup havde drømmen været død. Og pludselig ringer telefonen og efter mange forviklinger sidder man i en rød F3 og skal bevise uden testning at man har talent.
Et fantastisk team med folk som har troen på én hjælper meget. Selv om man i det andet løb blev presset ud af banen var sejren i det første så overbevisende, at teamet vil køre videre med Johan Jokinen, og nu gælder det om 2. afdeling i Magny-Cours i midten af maj. Teamet vil vinde mesterskabet med Johan, og han vil gøre hvad han kan for teamet.
Johan Jokinen håber på at have flere glade nyheder om en måned efter den næste afdeling af European F3 Open.